ไฟแนนซ์ทูเดย์
โดย...ช.ชดา
28 ก.ย. 2559

โดย...ช.ชดา
กระแสการขอปรับค่าจ้างขั้นต่ำจากวันละ 300 บาท เป็น 360 บาทนั้น ทั้งนักธุรกิจและนักเศรษฐศาสตร์ทั้งหลายก็ไม่แน่ใจว่าจะช่วยเพิ่มกำลังซื้อในประเทศได้ แม้แต่ วิรไท สันติประภพ ผู้ว่าการแบงก์ชาติเอง ก็ยังไม่แน่ใจ เพราะเป็นเรื่องระยะยาว แต่ที่แน่ๆ มีผลต่อเงินเฟ้อ
แบงก์ใหญ่ปรับทัพรับฟินเทคกันไปแล้ว ตอนนี้ถึงคราวแบงก์ขนาดกลางและแบงก์ขนาดเล็กจะต้องจัดโครงสร้างใหม่ เรื่องนี้ไม่ใช่เรื่องเล่นๆ กระแสดิจิทัลเปลี่ยนโลกนี่ ใครตามไม่ทันธุรกิจเดี้ยงเอาง่ายๆ ยิ่งแบงก์ที่ไม่มีพันธมิตรต่างประเทศอาจยิ่งลำบากมากขึ้นอีก
ดีลเพิ่มทุนมูลค่า 16,599 ล้านบาท ระหว่างธนาคารแลนด์ แอนด์ เฮ้าส์ และ CTBC Bank แบงก์ใหญ่จากไต้หวัน หลังจากเซ็นสัญญาว่าจะรักกันไปเมื่อต้นปี ตอนนี้ความคืบหน้าใดๆ ยังอุบเงียบ
หึ่งกันในวงการว่า โครงการลงทุนขนาดใหญ่ของรัฐที่อืดเป็นเรือเกลือ เข็นยังไงก็ไม่ขึ้น เพราะมีขบวนการรองาบคำใหญ่รออยู่ คนรับผิดชอบโปรเจกต์สตันต์ไป เพราะเกรงว่าจะเตะหมูเข้าปากหมา กลัวจะโดนสอบทุจริตคอร์รัปชั่นในภายหลัง ฟังแล้วหนักใจแทน รมว.คมนาคม